Tutu ''n morele baken' | Maroela Media
Tutu ''n morele baken'
Aartsbiskop Desmond Tutu. (Foto Facebook/ Sumaya Hisham)
Huldeblyke het Sondag ingestroom ná die aankondiging van die dood van aartsbiskop Desmond Tutu.
"Aartsbiskop Desmond Tutu sal onthou word as 'n morele baken in onstuimige tye gedurende die stryd teen apartheid en ook as 'n baken vir geregtigheid in onlangse jare. Mag hy in vrede rus," het die Afrikanerbond in 'n verklaring gesê.
Tutu was 90 jaar oud ten tye van sy dood en die laaste oorlewende Suid-Afrikaner wat die Nobelprys vir Vrede ontvang het.
Ook die DA het sy dood betreur.
"Desmond Tutu het Suid-Afrika ten goede gevorm op 'n manier wat bitter min ander mense gedoen het of nog sal doen," het John Steenhuisen, leier van die DA, Sondag gesê.
Hy het Tutu as "een van die laaste reuse van ons tyd" beskryf.
Die Universiteit Stellenbosch (US) het hom beskryf as 'n "groot morele gesagsfiguur en iemand wat eindelose empatie met alle mense gehad het".
Tutu het in 2002 'n eredoktorsgraad van die US ontvang ter erkenning van sy rol "as leier in die stryd om geregtigheid en versoening in Suid-Afrika". Hy was ook die beskermheer van die Desmond Tutu TB-sentrum in die US se Fakulteit Geneeskunde en Gesondheidswetenskappe te Tygerberg.
"Dr. Tutu was 'n kampvegter in die stryd teen tuberkulose (TB, ook bekend as tering) nadat hy self dié siekte op 15-jarige ouderdom opgedoen en twee jaar in die hospitaal deurgebring het. Hy het sy naam verleen aan die TB-sentrum, 'n toonaangewende navorsingseenheid in die US se Departement Pediatrie en Kindergesondheid, nadat dit in 2003 tot stand gebring is," het die universiteit in 'n verklaring gesê.
Prof. Nulda Beyers, voormalige direkteur en stigter van die sentrum, het gesê almal in dié eenheid is "ongelooflik dankbaar vir die Arch se betrokkenheid en ondersteuning, en vir die wonderlike rolmodel wat hy was". Haar opvolger en huidige direkteur, prof. Anneke Hesseling, het gesê dr. Tutu "se erflating is 'n lewende een wat ons daagliks inspireer".
Tutu het die universiteit in 2013 gevra of hy ook kon ervaar hoe dit sou wees om geneeskunde te studeer. Hy het gesê sy tyd in die hospitaal as kind het hom geïnspireer om 'n dokter te word, maar sy lewe het toe 'n ander rigting ingeslaan. Die nodige reëlings is getref, en Tutu het vir 'n paar maande stilweg net nog 'n lid van die klas in die US se Fakulteit Geneeskunde en Gesondheidswetenskappe geword. Hy het saam met die studente lesings bygewoon en geleer hoe om die simptome van kindersiektes te eien.
Dr. Marlene Morkel, 'n dosent, sê sy was baie beïndruk met haar nuwe student. "Hy was baie goed daarmee om na die borskas te luister en na abnormale tekens by die simulasiepop op te let. Hy het 'n natuurlike aanvoeling gehad. Vir 'n nuweling was hy fantasties. Hy was ook entoesiasties en het goeie vrae gevra."